Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2022/C 223/09)

Šī publikācija dod tiesības trīs mēnešu laikā no šīs publikācijas dienas pret pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTAIS DOKUMENTS

“Bardejovský Med / Med z Bardejova”

ES Nr.: PDO-SK-02778 – 28.6.2021

ACVN (X) AĢIN ( )

1. Nosaukums vai nosaukumi [ACVN vai AĢIN]

“Bardejovský Med / Med z Bardejova”

2. Dalībvalsts vai trešā valsts

Slovākijas Republika

3. Lauksaimniecības produkta vai pārtikas produkta apraksts

3.1. Produkta veids

1.4. grupa. Citi dzīvnieku izcelsmes produkti (olas, medus, dažādi piena produkti, izņemot sviestu, u. c.)

3.2. Apraksts par produktu, uz kuru attiecas 1. punktā minētais nosaukums

Ar nosaukumu “Bardejovský Med / Med z Bardejova” apzīmē šādus trīs atsevišķus produktus:

baltegļu medusrasas medus,

liepu medusrasas medus un

lapu (medusrasas) medus.

Tirgū to piedāvā šķidrā vai kristalizētā veidā.

Baltegļu medusrasas medus

Fizikāli ķīmiskās īpašības

Ūdens saturs: ne vairāk kā 18 % virspusē pēc nostādināšanas traukā.

Hidroksimetilfurfurola (HMF) saturs:

nešķidrinātam medum pēc centrifugēšanas — ne vairāk kā 5 mg/kg;

šķidrinātam medum pēc kristalizācijas — ne vairāk kā 15 mg/kg.

Saharozes saturs: ne vairāk kā 5 g/100 g.

Glikozes un fruktozes saturs: vismaz 60 %.

Mikroelementu saturs: vairāk nekā 1 %.

Īpatnējā elektrovadītspēja: vismaz 100 mS/m.

Satur ļoti lielu daudzumu minerālvielu un mikroelementu.

Organoleptiskās īpašības

Izskats

Krāsa : dzidra, no tumšas līdz melnai, ar vieglu zaļas krāsas niansi pēc kristalizēšanās. 95–114 mm pēc Pfunda skalas. Kristalizācija : kristalizācijas laikā rodas ļoti smalki kristāli, kas ātri izšķīst zemā temperatūrā, kurā šķidrina medu. Smarža : maiga, ne pārāk izteikta, izsmalcināti salda, sviestaina smarža. Garša : izsmalcināti salda, ar maigu, ne pārlieku izteiktu sviestainu aromātu.

Liepu medusrasas medus

Fizikāli ķīmiskās īpašības

Ūdens saturs: ne vairāk kā 18 % virspusē pēc nostādināšanas traukā.

Hidroksimetilfurfurola (HMF) saturs:

nešķidrinātam medum pēc centrifugēšanas — ne vairāk kā 5 mg/kg;

šķidrinātam medum pēc kristalizācijas — ne vairāk kā 15 mg/kg.

Saharozes saturs: ne vairāk kā 5 g/100 g.

Glikozes un fruktozes saturs: vismaz 60 %.

Mikroelementu saturs: vairāk nekā 1 %.

Īpatnējā elektrovadītspēja: vismaz 90 mS/m.

Organoleptiskās īpašības

Izskats

Krāsa : dzidra, no tumši brūnas līdz melnai, ar vieglu zaļas krāsas niansi pēc kristalizēšanās. 95–110 mm pēc Pfunda skalas. Kristalizācija : liepu medusrasas kristalizācija, salīdzinot ar citu sugu kristalizāciju, notiek diezgan strauji; kristāli ir diezgan lieli un atgādina rupjus smilšu graudus. Smarža : pikanta, ar spēcīgu liepziedu aromātu. Garša : nedaudz pikanta, ar savdabīgu mentolam līdzīgu aromātu.

Lapu medus

Fizikāli ķīmiskās īpašības

Ūdens saturs: ne vairāk kā 18 % virspusē pēc nostādināšanas traukā.

Hidroksimetilfurfurola (HMF) saturs:

nešķidrinātam medum pēc centrifugēšanas — ne vairāk kā 5 mg/kg;

šķidrinātam medum pēc kristalizācijas — ne vairāk kā 15 mg/kg.

Saharozes saturs: ne vairāk kā 5 g/100 g.

Glikozes un fruktozes saturs: vismaz 60 %.

Mikroelementu saturs: vairāk nekā 1 %.

Īpatnējā elektrovadītspēja: vismaz 95 mS/m.

Organoleptiskās īpašības

Izskats

Krāsa : dzidra, brūngani sarkana, no brūnas līdz tumši brūnai. 95–110 mm pēc Pfunda skalas. Kristalizācija : strauja, veidojoties diezgan bieziem kristāliem. Smarža : nedaudz pikanta. Garša : nedaudz sviestaina un pikanta, ar raksturīgu medusrasas aromātu.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visiem produkta “Bardejovský Med / Med z Bardejova” ražošanas posmiem no stropu izvietošanas līdz burku pildīšanai jānotiek noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Lai labāk aizsargātu produkta “Bardejovský Med / Med z Bardejova” autentiskumu un kvalitāti un nodrošinātu tā izsekojamību un uzraudzību, tas jāiepako 4. punktā minētajā noteiktajā ģeogrāfiskajā apgabalā.

Šis ir vienīgais veids, kā saglabāt kvalitāti un novērst jebkādas izmaiņas fizikāli ķīmiskajās un organoleptiskajās īpašībās. Transportējot preces uz jaunu vietu, mainās temperatūra un mitrums, tiek absorbētas neraksturīgas smakas, palielinās HMF daudzums un samazinās diastāzes daudzums. Produkta iepakošana noteiktajā apgabalā mazina risku, ka tas tiek sajaukts ar medu, kas iegūts ārpus 4. punktā noteiktā apgabala.

3.6. Ar reģistrēto nosaukumu apzīmētā produkta marķēšanas īpašie noteikumi

—

4. Ģeogrāfiskā apgabala īsa definīcija

Produktu “Bardejovský Med / Med z Bardejova” ražo Čergov kalnu apgabalā Bardejovas [Bardejov] rajona Hertník, Šiba, Hervartov, Richvald, Kríže, Tarnov, Rokytov un Mokroluh pašvaldību teritorijā, kā arī šādās Bardejovas pilsētas daļās: Koligrund, Bardejovská zábava, Poštárka un Bardejov-Mihaľov.

5. Saikne ar ģeogrāfisko apgabalu

Cilmes vietas nosaukuma “Bardejovský Med / Med z Bardejova” reģistrācijas pieteikums ir balstīts tikai uz produkta specifisko kvalitāti un īpašībām, ko rada ģeogrāfiskajā apgabalā pastāvošie dabas faktori un cilvēkfaktori.

Čergov kalni atrodas Slovākijas ziemeļaustrumu daļā. Kalnu grēda ir izveidojusies uz fliša pamatnes ar smilšakmeni un mālakmeni. Virsmu klāj jaukti meži, kuros dominē dižskābarži, baltegles un parastās egles. Bardejovas kalnu daļā sastopamas viendabīgas baltegļu audzes, kuras vienā apvidū mijas arī ar sīklapainām liepām un dižskābaržiem. Baltegļu īpatsvars šā noteiktā ģeogrāfiskā apgabala mežos ir ļoti augsts — tiek lēsts, ka tas ir 70 %. Aptuveni 6 000 ha mežu platības ir klāti ar balteglēm, un šajos apgabalos — stacionārās vai pārvietojamās novietnēs — atrodas bišu stropi.

Visa Čergov kalnu grēda atrodas vēsā klimata zonā, vidējā temperatūra ziemā ir no – 3 līdz – 6 °C, bet vasarā — no 14 līdz 16 °C, un 120–160 dienas gadā kalnu grēdu klāj sniegs. Apgabalā ir 10 līdz 30 dienas gadā, kurās temperatūra sasniedz vai pārsniedz 25 °C. Klimats ir diezgan vēss un mitrs un rada piemērotus apstākļus Lachnidea dzimtas zaļsvītroto baltegļu laputu (Cinara pectinatae) dzīves ciklam un izplatībai lielās kolonijās. Laputis izdala medusrasu, un tas ir pamatresurss produkta “Bardejovský Med / Med z Bardejova” ražošanai.

Laputis barojas, caurdurot baltegļu zarus vai citu skujkoku vai lapkoku lapas un sūcot to sulu. To vielmaiņa nevar pārstrādāt dažas sulas sastāvdaļas, tāpēc tie to izdala saldu pilienu veidā, ko bites aiznes uz saviem stropiem un bagātina ar īpašām vielām (fermentiem); bites tos sabiezina, glabā medus kārēs stropos un gatavo no tiem medu. Krainas medusbites (Apis mellifera carnica) šajā apgabalā tiek turētas ilgu laiku, un tās ir pielāgojušās vietējiem klimatiskajiem apstākļiem un medusrasas vākšanai.

Bites ražo produktu “Bardejovský Med / Med z Bardejova” dravās izvietotos stacionāros stropos vai pārvietojamos stropos, kas atrodas precīzi noteiktajās pašvaldību teritoriju robežās noteiktajā ģeogrāfiskajā apgabalā. Stropiem jābūt izgatavotiem no dabiska materiāla, proti, koka. Bites nedrīkst turēt plastmasas vai polistirola stropu blokos.

Medu iegūst no medus šūnām, tās centrifugējot medsviedēs. Centrifugēšanu veic, kad medus ir nobriedis un ūdens saturs tajā nepārsniedz 18 %. Peru šūnas nedrīkst centrifugēt. Biškopības sezonas laikā stropos nedrīkst lietot ķīmiskas zāles. Ūdens saturu medū nedrīkst samazināt, to tehniski iztvaicējot. Pēc centrifugēšanas medu izkāš caur sietiem, lai atdalītu piemaisījumus (vasku, bites utt.). No medus drīkst atdalīt tikai piemaisījumus, un tam neko nedrīkst pievienot. Pēc tam medu glabā šim nolūkam paredzētos traukos vai arī to var uzreiz iepakot stikla burkās, kas paredzētas galīgajai pārdošanai patērētājam. Pēc centrifugēšanas — ja medus glabāts traukos — to drīkst šķidrināt tikai temperatūrā, kas zemāka par 45 °C. Viss medus centrifugēšanas un iepakošanas process drīkst notikt tikai ražotnē, kura paredzēta šim nolūkam un kuru apstiprinājusi attiecīgā reģionālā veterinārā un pārtikas pārvalde, un kurai jāatrodas noteiktajā teritorijā.

Biškopji medu ievāc tradicionālā, amatnieciskā veidā, kas cieši saistīts ar apgabalu. Vietējo biškopju prasmes izpaužas dravu izvietošanas vietu izvēlē, medus iegūšanas veidā, centrifugēšanā un izmantotajos medus uzglabāšanas un dekantēšanas principos. Dūmeklī izmanto tikai vecu, trunošu koksni, kas iegūta no vietējiem kokiem un rada nekaitīgus un nekairinošus dūmus. Biškopības sezonas laikā bites nedrīkst barot ar cukuru vai citu barību. Medus šūnas atver tradicionālā veidā, izmantojot dakšu. Medu no rāmja izsviež centrifugējot, neizmantojot siltumu. To nepasterizē.

Produkta “Bardejovský Med / Med z Bardejova” specifika galvenokārt ir saistīta ar to, ka gan liepu medusrasa, gan lapu medus satur arī baltegļu medusrasu, kas ietekmē to krāsu, kura ir no tumši brūnas līdz melnai; šāds sastāvs rada ļoti izsmalcinātu garšu. Produkta specifiskā kvalitāte ir saistīta ar tā sastāvu un augsto flavonoīdu, minerālvielu un mikroelementu saturu. Šādā veidā iegūtam medum raksturīga diezgan bieza konsistence, izsmalcināta garša, tumša krāsa un aromātiskums. Satur ļoti lielu daudzumu minerālvielu un mikroelementu.

Kvalitatīvais produkts “Bardejovský Med / Med z Bardejova”, ko ražo tīrās, dabiskās teritorijās, ir saņēmis vairākas balvas prestižos pasaules gadatirgos. Produkta kvalitāte tika apliecināta arī laikraksta “Pravda”2016. gada 5. jūlija izdevumā publicētajā tekstā: “Piemēram, pirms kāda laika Bardejovas lapu medus tika pasludināts par sava veida etalonproduktu.” Laikraksta “Nový čas”2012. gada 14. oktobra izdevumā iekļautajam rakstam bija virsraksts “Bardejovas medus ir labākais pasaulē: biškopis Jozefs iegūst zelta medaļu”.

Produktam “Bardejovský Med / Med z Bardejova” ir cieša saikne ar tā izcelsmes apgabalu. Produkta specifiskās īpašības ir saistītas ar ģeogrāfisko apgabalu. Viendabīgas baltegļu audzes ir sastopamas tikai ļoti labvēlīgā un tīrā vidē. Mikroklimatiskie apstākļi, augstums virs jūras līmeņa, klimats un gaisa mitrums noteiktajā apgabalā rada labvēlīgus apstākļus tam, lai vairotos laputis, kuras savukārt ietekmē medusrasas ražošanu. Stropi atrodas biezos baltegļu mežos.

Lapu medus īpatnējā elektriskā vadītspēja noteiktajā ģeogrāfiskajā apgabalā ir daudz augstāka nekā citos apgabalos. Īpatnējā elektrovadītspēja rada augstu mikroelementu un minerālvielu, piemēram, magnija, mangāna, dzelzs, vara, kobalta, kalcija, fosfora un citu vielu, saturu. Tieši šo minerālvielu un mikroelementu sastopamība vietējās augsnes apakškārtā, kur aug baltegles, piešķir produktam “Bardejovský Med / Med z Bardejova” specifiskās īpašības un kvalitāti. Šīs retās vielas caur sakņu sistēmu iekļūst baltegļu zaros, un pēc tam tās izdala laputis, kas barojas ar baltegļu sulu. Pēc tam bites tās pārnes uz saviem stropiem, kur tiek ražots medus. Šie fakti ietekmē medus sastāvu un kvalitāti un piešķir Bardejovas medum raksturīgās īpašības.

Baltegļu medus šajā apgabalā ir ražots ļoti ilgu laiku un bez pārtraukuma. Vietējo biškopju pieredze un prasmes atspoguļojas medus ražošanas metodē. Vietējo biškopju augstā prasmju līmeņa dēļ tie spēj izpildīt daudzās prasības, kuras izvirzītas attiecībā uz medus ražošanu, un ražot medu ar specifiskajām īpašībām, ko rada šā ģeogrāfiskā apgabala īpašie dabas apstākļi.

Atsauce uz specifikācijas publikāciju

https://www.indprop.gov.sk/swift_data/source/pdf/specifikacie_op_oz/Specifikacia_Bardejov.pdf

(1) OV L 343, 14.12.2012., 1. lpp.